Helikopter stort op plaas neerDie helikopter se wrak. Foto: Verskaf ŉ Helikopter het tydens pesbesproeiing Saterdag op ŉ plaas in die Wes-Kaap neergestort. Kapt. Malcolm Pojie, woordvoerder van die Suid-Kaapse polisiegebied, het Sondag aan Maroela Media bevestig die helikopter het omstreeks 14:00 op ŉ plaas in die Swellendam-omgewing neergestort. “Onderwyl die 42-jarige vlieënier die landerye besproei het, het die helikopter vermoedelik in ŉ stadium spanningsdrade van ŉ Eskom-kraglyn getref waarna dit neergestort het,” het Pojie gesê. Die vlieënier het die ongeluk oorleef. Hy het beenbreuke opgedoen en is in ŉ stabiele toestand na ŉ nabygeleë hospitaal geneem vir verdere behandeling. Die Swellendam-polisie het ŉ dossier geregistreer. Die Burgerlugvaartowerheid (BLO) is van die ongeluk verwittig en gaan die saak verder ondersoek.